మార్కెట్లకు చివరి గంటన్నర మద్దతు
- ఒక్క పాయింటు లాభంలో సెన్సెక్స్‌
- చమురు షేర్ల నేల చూపులు
               ముంబయి : వరుసగా ఏడు రోజులు నష్టాలు చవి చూసిన దేశీయ స్టాక్‌ మార్కెట్లకు స్వల్ప ఉపశమనం లభించింది. చివరి గంటన్నరలో మదుపర్లు కొనుగోళ్లకు మొగ్గు చూపడంతో వారాంతంలో సెన్సెక్స్‌ ఒక్క పాయింట్‌ లాభంతో ముగిసింది. దక్షిణాసియాలో నెలకొన్న ఆందోళనలు తగ్గాయన్న అంచనాల్లో శుక్రవారం బిఎస్‌ఇ సెన్సెక్స్‌ కేవలం 1.06 పాయింట్లు పెరిగి 27,458.64 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 0.75 పాయింట్లు నష్టపోయి 8,341.40 వద్ద నమోదయ్యింది. ఎమెన్‌పై దాడుల అంశంలో సౌదీ అరేబియా దాని మిత్రపక్ష దేశాలు వెనక్కి తగ్గాయన్న వార్తలు మార్కెట్లకు కొంత మద్దతునిచ్చాయి.
రంగాల వారిగా బిఎస్‌ఇలో కాపిటల్‌ గూడ్స్‌ అత్యధికంగా 1.32 శాతం విలువ పెంచుకుంది. ఇదే క్రమంలో బ్యాంకింగ్‌ 1.07 శాతం, ఐటి 0.52 శాతం, ఆటో 0.43 శాతం చొప్పున పెరిగాయి. మరోవైపు ఆయిల్‌ అండ్‌ గ్యాస్‌ సూచీ 1.54 శాతం విలువ కోల్పోయింది. ఇదే క్రమంలో మౌలిక వసతులు 1.13 శాతం, ఎఫ్‌ఎంసిజి 1.04 శాతం, వైద్య సూచీ 0.77 శాతం చొప్పున పడిపోయాయి. సెన్సెక్స్‌లో హిందాల్కో 2.97 శాతం, ఇన్ఫోసిస్‌ 2.68 శాతం, ఎస్‌బిఐఎన్‌ 2.59 శాతం, ఎల్‌అండ్‌టి 2.5 శాతం, ఐసిఐసిఐ బ్యాంకు 2.23 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు భారతీ ఎయిర్‌టెల్‌ 5.64 శాతం, విప్రో 3.45 శాతం, రిలయన్స్‌ ఇండిస్టీస్‌ 2.27 శాతం, ఐటిసి 1.72 శాతం, మహీంద్రా అండ్‌ మహీంద్రా 1.72 శాతం చొప్పున అధిక నష్టాలు చవి చూశాయి. క్రితం సెషన్‌లో విదేశీ మదుపర్లు రూ.521 కోట్ల ఈక్విటీలను విక్రయించారు. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 0.27 పైసలు పటిష్టమై 62.41 వద్ద నమోదయ్యింది. సహజ వాయువు ధరలను 10 శాతం తగ్గిస్తూ కేంద్ర ప్రభుత్వం తీసుకున్న నిర్ణయంతో ఆ రంగం షేర్లు నష్టాలను చవి చూశాయి. రిలయన్స్‌ ఇండిస్టీస్‌ షేర్‌ 2.27 శాతం విలువ కోల్పోయి రూ.811.75 వద్ద నమోదయ్యింది. ఆయిల్‌ ఇండియా 2.33 శాతం నష్టంతో రూ.456.75కు తగ్గింది. కెయిర్న్‌ ఇండియా 3.36 శాతం క్షీణించి రూ.215.55 వద్ద ముగిసింది. మొత్తంగా మదుపర్ల మద్దతు కరువై 1,787 స్టాక్స్‌ నష్టాలను చవి చూడగా, మరోవైపు 1,051 స్టాక్స్‌ లాభాల్లో ముగిశాయి.
మీ స్నేహితులకు రికమెండ్ చెయ్యండి